"สินเชื่อห่วงใย (เพื่อสู้ภัยโควิด-19)" วงเงินกู้รายละไม่เกิน 10,000 บาท ไม่ต้องมีผู้ค้ำ ไม่ต้องผ่อนชำระ 6 งวดแรก
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารออมสินเตรียมเปิดให้กู้โครงการ สินเชื่อห่วงใย (เพื่อสู้ภัยโควิด-19) ด้วยหลักเกณฑ์เงื่อนไขผ่อนปรนเป็นพิเศษ เพื่อช่วยเหลือผู้ที่ต้องการเม็ดเงินหมุนเวียนใช้สอยในครอบครัว ช่วยลดภาระหนี้สิน หรือใช้แก้ปัญหาขาดสภาพคล่อง โดยเปิดให้ผู้มีอายุ 20 ปีบริบูรณ์ขึ้นไป สัญชาติไทย สามารถยื่นขอกู้รายละไม่เกิน 10,000 บาท อัตราดอกเบี้ยคงที่เพียงร้อยละ 0.35 ต่อเดือน พร้อมเงื่อนไขพิเศษ ไม่ต้องมีผู้ค้ำและไม่ต้องมีหลักประกันการกู้ รวมทั้งผ่อนปรนให้ผู้กู้ไม่ต้องชำระทั้งเงินต้นและดอกเบี้ย 6 งวดแรก กำหนดระยะเวลาชำระคืนเงินกู้ไม่เกิน 2 ปี เปิดให้ยื่นกู้ตั้งแต่วันที่ 23 มีนาคม 2565 เป็นต้นไป ผ่านทางแอปพลิเคชัน MyMo เท่านั้นสำหรับผู้ที่ประสงค์ยื่นกู้สามารถเข้าแอปพลิเคชัน MyMo และลงทะเบียนเพื่อรับสิทธิ  โดยระบบจะกำหนดวันนัดหมายให้ลูกค้าล็อกอินเข้าแอปพลิเคชันเพื่อกดยื่นขอกู้อีกครั้ง และธนาคารฯ จะแจ้งผลการพิจารณาให้ทราบในวันถัดไป หลังจากกดยื่นขอกู้แล้ว ผ่านทางแอปพลิเคชัน MyMo และ SMS โดยผู้ที่ได้รับอนุมัติสินเชื่อสามารถทำสัญญากู้ยืมเงินผ่านแอปพลิเคชัน (Digital Contract) และรับเงินกู้เข้าบัญชีได้โดยสะดวกรวดเร็วต่อไป สอบถามรายละเอียดเพิ่มเติมได้ที่ GSB Contact Center โทร. 1115